VENDIM
Nr. 210, datë 18.12.2019

MBI KËRKESËN E SHOQËRISË “WONDER” SHPK DHE KËRKESËN E SHOQËRISË “HYDROPOWER-SAS” SHPK PËR RISHIKIMIN E VENDIMIT TË BORDIT TË ERE-s NR. 171, DATË 7.11.2019

Në mbështetje të nenit 16, pika 5, të ligjit nr. 43/2015, “Për sektorin e energjisë elektrike”, i ndryshuar, nenit 3, pika 7, germa “a” dhe germa “b”, nenit 33, të ligjit nr. 44/2015, “Kodi i Procedurave Administrative të Republikës së Shqipërisë”, nenit 7, pika 1, të “Rregullores për procedurat e vendosjes dhe reduktimit të gjobave”, nenit 17 të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të ERE-s nr. 109, Bordi i ERE-s, në mbledhjen e tij të datës 18.12.2019, mbasi shqyrtoi relacionin nr. 114/12 prot., datë 10.12.2019, e përgatitur nga Drejtoria e Çështjeve Ligjore dhe Drejtoria e Licencimit, Autorizimit dhe Mbikëqyrjes, në lidhje me kërkesën e shoqërisë “Wonder” sh.p.k. dhe kërkesën e shoqërisë “Hydropower-SAS” sh.p.k., për rishikimin e vendimit të Bordit të ERE-s nr. 171, datë 7.11.2019,
konstatoi se: 
- Me vendimin nr. 171, datë 7.11.2019, Bordi i ERE-s ka vendosur të mosfillojë procedurën për transferimin e plotë të licencës së shoqërisë koncesionare “Energo-SAS” sh.p.k., me nr. 41, seria NPM06K, dhënë me vendimin e Bordit të ERE-s nr. 83, datë 27.11.2006, për një afat 30-vjeçar, për veprimtarinë e prodhimit të energjisë elektrike nga HEC “Sasaj”, te shoqëria “Hydropower-SAS” sh.p.k., mbështetur në dokumentet e aplikimit dhe relacionin e përgatitur nga Drejtoria e Licencimit, Autorizimeve dhe Mbikëqyrjes.
- Në kuptim të sa më sipër, shoqëria “Hydropower-SAS” sh.p.k., me shkresën nr. 6 prot., datë 19.11.2019, protokolluar në ERE me nr. 562/3 prot., si dhe shoqëria “Wonder” sh.p.k., me shkresën nr. 292 prot., datë 19.11.2019, protokolluar në ERE me nr. 562/4 prot., datë 21.11.2019, kanë paraqitur në ERE kërkesën për rishikimin e vendimit të Bordit të ERE-s nr. 171, datë 7.11.2019, me arsyetimin se ky vendim është marrë mbi bazë të analizave të gabuara ligjore, duke keqinterpretuar pozitën e kërkuesit, koncesionarit “Wonder” sh.p.k., pronar i koncesionit, vetëm si ortak i shoqërisë koncesionare, si dhe në kundërshtim me nenin 12.5 të licencës që posedon shoqëria “Energo-SAS” sh.p.k., ku përcaktohet taksativisht heqja e licencës “nëse i licencuari ndryshon statusin e tij ligjor ose aksioneri që kontrollon interesat ndryshohet pa një autorizim të veçantë nga ERE, licenca bëhet e pavlefshme dhe e anulueshme dhe pasuesi i të licencuarit do të aplikojë për një licencë të re, në përputhje me procedurat e ERE-s për dhënien e licencave”.
- Referuar nenit 3, pika 7, germa “a” dhe germa “b”, të ligjit nr. 44/2015, “Kodi i Procedurave Administrative i Republikës së Shqipërisë”, “Palë” është: 
a) çdo person fizik ose juridik, i cili ka të drejtë ose interes legjitim të drejtpërdrejtë në një procedurë administrative, siç përcaktohet në nenin 33, pika 1, të këtij Kodi; ose 
b) një palë që nuk ka një të drejtë ose interes legjitim të drejtpërdrejtë në një procedurë administrative, siç përcaktohet në nenin 33, pikat 2 dhe 3, të këtij Kodi, por që të drejtat ose interesat e saj të ligjshëm mund të cenohen nga rezultati i procedurës. 
- Siç referon kjo dispozitë, në nenin 33 të ligjit nr. 44/2015, përcaktohet si vijon:
1. Palë në procedurën administrative, përveç sa parashikohet në nenin 3, të këtij Kodi, është çdo person: b) ndaj të cilit ka filluar procedura administrative, ose të cilit i drejtohet apo synohet t’i drejtohet vendimi i procedurës administrative.
Në kushtet e konstatimeve të mësipërme dhe në zbatim të nenit 16, pika 5, të ligjit nr. 43/2015, “Për sektorin e energjisë elektrike”, i ndryshuar, duke qenë se shoqëritë “Wonder” sh.p.k. dhe “Hidropower SAS” sh.p.k., kanë paraqitur të njëjta pretendime, në kuptim të këtij vendimi i referohemi si ankimuesit dhe shpjegojmë si në vijim. 
- Ankimuesit pretendojnë se është keqinterpretuar pozicioni i kërkuesit, koncesionarit “Wonder” sh.p.k., duke u trajtuar vetëm si ortak i shoqërisë koncesionare.
- Referuar përcaktimeve ligjore të nenit 17, pika 1, të rregullores së sipërcituar, e vetmja palë që legjitimohet (legjitimiteti aktiv) për të kërkuar transferimin e plotë ose të pjesshëm të një licence të dhënë nga ERE, është pala e licencuar, pra pala që e ka fituar tashmë këtë të drejtë dhe është mbajtëse e licencës, kjo dhe në zbatim të përkufizimeve të nenit 3 të kësaj rregulloreje, ku përcaktohet se “i licencuar” do të thotë një person i pajisur me licencë për aktivitete të energjisë elektrike, në përputhje me dispozitat e ligjit nr. 43/2015 “Për sektorin e energjisë elektrike”.
- Pretendimi për keqinterpretimin e pozitës së shoqërisë “Wonder” sh.p.k., nuk qëndron, sepse të qenit i licencuar si shoqëri nga ERE, është parakusht për të nisur procedurën për një transferim licence.
- Ankimuesit pretendojnë se vendimi nr. 171, datë 9.11.2019, është marrë në kundërshtim me nenin 12.5 të licencës që gëzon shoqëria “Energo-SAS” sh.p.k., ku përcaktohet taksativisht heqja e licencës “nëse i licencuari ndryshon statusin e tij ligjor ose aksioneri që kontrollon interesat ndryshohet pa një autorizim të veçantë nga ERE, licenca bëhet e pavlefshme dhe e anulueshme dhe pasuesi i të licencuarit do të aplikojë për një licencë të re, në përputhje me procedurat e ERE-s për dhënien e licencave”.
- Në këtë rast, para se të aplikohen procedurat për shpalljen të pavlefshme ose të anulueshme të licencës (ndryshimi i statusit ligjor dhe aksionerit që kontrollon interesat), duhen analizuar dy kushtet e vendosura në licencë, për ndryshimin e të cilave shoqëria është e detyruar, sipas rastit, të raportojë/të marrë miratimin në ERE dhe rastet e shkeljes së tyre. 
- Në bazë të nenit 4, pika 4.6, germa “f”, të licencës me nr. 41, seria NPM06K, dhënë me vendimin e Bordit të ERE-s nr. 83, datë 27.11.2006, mbajtëse e së cilës është shoqëria “Energo-SAS” sh.p.k., “i licencuari do të njoftojë ERE-n brenda 10 ditëve për ndryshimin e strukturës së aseteve mbi 10%”. 
- Nga sa konstatuar, shitja e 26.5% të kuotave të shoqërisë “Energo-SAS” sh.p.k., e realizuar nëpërmjet kontratës nr. 1592 rep., nr. 704 kol, datë 23.4.2014, nuk është raportuar në ERE, në referim dhe zbatim të kushteve të licencës, gjë e cila është evidentuar dhe cituar më herët nga ana jonë në informacionin relatuar në mbledhjen e datës 14.10.2019.
- Në lidhje me shitblerjen e aksioneve të paraportuar nga shoqëria “Energo-SAS”, në zbatim të detyrimeve të kushteve të licencës dhe masat përkatëse që mund të zbatohen në rast shkeljesh të këtyre kushteve, sqarojmë si vijon:
Në nenet 106 dhe 107, pika 1, germa “i”, të ligjit nr. 43/2015, “Për sektorin e energjisë elektrike”, i ndryshuar, parashikohet si më poshtë:
- Neni 106: ERE, në përmbushje të detyrimeve të saj, sipas nenit 19, të këtij ligji, në bazë të fakteve të siguruara për shkeljen e dispozitave të këtij ligji, mund të vendosë fillimin e hetimit administrativ për këto shkelje të evidentuara. 
- Neni 107:1. Shkeljet e mëposhtme, të kryera prej të licencuarve, kur nuk përbëjnë vepër penale, përbëjnë kundërvajtje administrative dhe ndëshkohen nga ERE me gjobë nga 0,1 për qind deri në 3 për qind të të ardhurave të vitit paraardhës të të licencuarit: shkelja e detyrimeve dhe kushteve të licencës, si dhe rregullave të ERE-s që nuk janë përmendur në pikat e mësipërme. 
- ERE mund të fillojë një hetim për ndëshkim me gjobë, në rastet kur:
a) ka marrë kryesisht dijeni për një shkelje; 
b) vihet në dijeni nga një i licencuar tjetër apo nga një subjekt i interesuar për një shkelje;
c) ka dyshimin e arsyeshëm se kushtet e licencës janë shkelur.
- Në referim të nenit 7, “Shqyrtimi fillestar”, pika 1, të rregullores për procedurat e vendosjes dhe reduktimit të gjobave, parakusht i nisjes së një procedure hetimi për vendosje gjobe për një nga shkeljet e përcaktuara në këtë rregullore është fakti që kjo shkelje nuk duhet të jetë parashkruar. se: ERE nuk mund të vendosë për fillimin e një procedure për vendosje gjobe, nëse shkelja e pretenduar apo konstatuar pas hetimit rezulton se ka më shumë se 5 vjet që ka ndodhur. 
- Kontrata e shitjes së kuotave, me nr. 1592 rep., nr.704 kol., mban datën 23.4.2014 (ky fakt i konstatuar edhe më herët ), në zbatim të nenit 4, pika 4.6, germa “f”, të licencës me nr. 41, seria NPM06K, shoqëria “Energo-SAS” sh.p.k., ka pasur detyrimin që brenda 10 ditëve, pra brenda datës 5.5.2014, të njoftonte ERE-n mbi këtë ndryshim të strukturës së aseteve që kalon masën 10%. 
- ERE ka evidentuar këtë lëvizje të aksioneve vetëm pas paraqitjes së kërkesës së koncesionarit “Wonder” sh.a. për transferim të licencës, kërkesë e cila mban datën 16.9.2019, vlerësohet se jemi në kushtet ku ERE nuk mund të niste apo të nisë një procedurë për vendosje gjobe a ndëshkim të shoqërisë, për arsye se në çastin e marrjes dijeni të shkeljes kanë kaluar 5 vjet nga koha kur kjo shkelje ka ndodhur (përllogaritja e afateve të parashkrimit ka filluar më 6.5.2014) dhe kjo shkelje është parashkruar tashmë.
- Referuar nenit 16, pika 5, të ligjit nr. 43/2015, “Për sektorin e energjisë elektrike”, i ndryshuar, kjo shitblerje aksionesh është evidentuar dhe në informacionin e relacionin përkatës argumentues mbi kërkesën e shoqërisë “Wonder” sh.p.k., në vijim të të cilit është marrë dhe vendimi i Bordit të ERE nr. 171, datë 7.11.2019, dhe në këtë kontekst nuk përbën provë të re, për të ndërmarrë iniciativën ligjore për rishikimin e këtij vendimi, ndaj edhe ky pretendim i shoqërisë “Wonder” sh.p.k., nuk qëndron.
- Ankimuesit pretendojnë se në marrjen e vendimit nr. 171, datë 7.11.2019, është arsyetuar gabim dhe në kundërshtim me dokumentet e koncensionit, si dhe qëndrimet e OSHA-së, lidhur me shitblerjen e kuotave në shoqërinë “Energo-SAS” sh.p.k.
- Pjesë përbërëse e këtij aplikimi është bërë dhe shkresa nr. 6070/1 prot., datë 2.7.2019, me lëndë “Kthim përgjigje”, e Ministrisë së Infrastrukturës dhe Energjisë, drejtuar shoqërisë “Wonder” sh.p.k., ku ndër të tjera shprehej se “Bazuar në nenin 5 dhe 26, të marrëveshjes së koncesionit, miratuar me VKM-në nr. 501, datë 23.7.2004, MIE, si pjesë e OSHA-së ka detyrimin për t’iu mbështetur dhe për këtë shkak jep mbështetjen e saj për pajisjen e koncesionarit “Wonder” sh.p.k., me licencë për prodhimin e energjisë elektrike”.
- Theksojmë se tashmë ndodhemi përpara faktit të kryer, ku koncesionari, pas marrjes së koncesionit, në zbatim të dispozitave përkatëse dhe detyrimeve të përcaktuara në nenin 4 të Marrëveshjes së Koncesionit, miratuar me VKM-në nr. 501, datë 23.7.2004, “Për miratimin e marrëveshjes së koncesionit të formës “BOO”, ndërmjet Ministrisë së Industrisë dhe të Energjetikës, Ministrisë së Bujqësisë dhe të Ushqimit, si organ shtetëror i autorizuar (OSHA), dhe shoqërisë “Wonder” sh.p.k. për ndërtimin e hidrocentralit të Sasaj”, brenda afatit të përcaktuar prej 30 ditësh ka krijuar shoqërinë koncesionare “Energo-SAS” sh.p.k. Kjo shoqëri më pas ka aplikuar në ERE për licencë dhe aktualisht është mbajtëse e licencës nr. 41, seria NPM06K, dhënë me vendimin e Bordit nr. 83, datë 271.11.2006 dhe modifikuar më tej, me vendimin nr. 6, datë 16.1.2012.
- Në këto kushte, janë ezauruar të gjitha detyrimet që rrjedhin nga marrëveshja koncesionare, ndaj nuk rezulton që shoqëria “Hidropower SAS” sh.p.k., të jetë krijuar si zbatim i detyrimit të kësaj pike të kontratës së koncesionit dhe as brenda afateve të parashikuara në këtë kontratë.
- Gjithashtu, shoqëria “Wonder” sh.p.k. ka paraqitur kërkesën për të paraqitur para Bordit të ERE-s direkt relatimet, qëndrimet dhe provat e saj.
- Në lidhje me këtë kërkesë dhe në bazë të neneve 10–13, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, përveç mbledhjeve lidhur me çështje që janë objekt i brendshëm i ERE-s, të gjitha mbledhjet e Bordit janë të hapura në kuptim të këtij ankimimi, sipas përcaktimeve të kësaj rregulloreje.
- Në këtë mbledhje, në përputhje me njoftimin e mbledhjes, të publikuar nga ERE, u paraqit përfaqësuesi i shoqërisë “Energo-Sas” sh.p.k., parashtrimet e të cilit, nuk i shërbyen kësaj vendimmarrje.
Për gjithë sa më sipër cituar, Bordi i ERE-s 

VENDOSI:

1. Rrëzimin e kërkesës së shoqërisë “Hydropower SAS” sh.p.k., për rishikim të vendimit të Bordit të ERE-s nr. 171, datë 7.11.2019, si të pambështetur në prova të reja, të tilla që mund të çojnë Bordin e ERE-s në ndryshimin e këtij vendimi.
[bookmark: _GoBack]2. Rrëzimin e kërkesës së shoqërisë “Wonder” sh.p.k., për rishikim të vendimit të Bordit të ERE-s nr. 171, datë 7.11.2019, si të pambështetur në prova të reja, të tilla që mund të çojnë Bordin e ERE-s në ndryshimin e këtij vendimi.
3. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

